谢灵运
登临海峤初发强中作与从弟惠连见羊何共和之
杪秋寻远山，山远行不近。
与子别山阿，含酸赴修轸。
中流袂就判，欲去情不忍。
顾望脰未悁，汀曲舟已隐。
隐汀绝望舟，骛棹逐惊流。
欲抑一生欢，并奔千里游。
日落当栖薄，系缆临江楼。
岂惟夕情敛，忆尔共淹留。
淹留昔时欢，复增今日叹。
兹情已分虑，况乃协悲端。
秋泉鸣北涧，哀猿响南峦。
戚戚新别心，凄凄久念攒！攒念攻别心，旦发清溪阴。
暝投剡中宿，明登天姥岑。
高高入云霓，还期那可寻？傥遇浮丘公，长绝子徽音。